Eerlike man veroorsaak opskudding op sosiale media | Maroela Media
Hans Van de Haar. Foto: Facebook
Hans van de Haar (57) het aan Maroela Media vertel dat hy die afgelope naweek verby 'n OTM-masjien in 'n winkelsentrum in Walmer gestap het toe hy 'n biep-geluid gehoor het. "Dit het omtrent geklink asof ek in 'n casino is toe ek die geluid hoor," het Van de Haar gelag. Hy het tot sy verbasing 'n groot bedrag geld by die OTM sien uitsteek.
"Ek het by myself gedink, nou wat nou? Daar was geen mens in sig nie, geen kaart nie en geen inligting op die skerm nie. Ek het vir 'n oomblik gedink dat dit vandag my gelukkige dag is, maar toe dink ek 'n mens maak mos nie so nie. Dit is nie my geld nie," het hy gesê.
Nadat hy 'n ruk by die OTM gewag het om te sien of die eienaar nie dalk sy of haar verskyning maak nie, het Van de Haar die geld saam met hom geneem. Om te verhoed dat kansvatters moontlik probeer om die geld op te eis, wou hy nie die spesifieke bank, winkelsentrum, dag of bedrag noem nie, maar hy het gesê die geld was "'n hele paar duisend rand".
Van de Haar het op sy Facebook-profiel en ander Facebook-bladsye van sy vonds vertel en gevra dat die eienaar hom kontak om die geld op te eis. Hy het ook die betrokke bank gekontak, wat die saak aan hul OTM-divisie oorhandig het en nou deur hul rekords sal gaan in 'n poging om die eienaar op te spoor.
Volgens Van de Haar het hy gemengde reaksies op sosiale media gekry, van mense wat hom loof vir sy eerlikheid, tot ander wat meen dit is 'n bedrogspul of 'n grap. "Ek is nogal geskok dat mense so verbaas is dat ek nie die geld vir myself gevat het nie. Is almal dan deesdae oneerlik? Hoe kan jy net iemand anders se geld vat? Ek verstaan dit nie."
Hy sê dat daar gelukkig nog geen kansvatters was wat probeer het om die geld op te eis nie en dat hy nou wag vir terugvoer van die bank of die werklike eienaar.
GENADE!!!!! Is van ons in SA so gewoond aan bedrog, moord en roof, dat sodra daar iets eerlik gebeur en nog eerlike mense bestaan, skrik hul, hul morsdood, en verander die positiewe in die negatiewe?
Ek het 'n ruk terug 'n geldsak van Coin opgetel. Hul gekontak en hul het dit kom haal. Hul was dankbaar omdat dit Clicks se kontrak was. Al wat ek gevra het was 'n brief om die insident te bevestig. Wag nou nog daarvoor. Heel duidelik was hul nie dankbaar genoeg nie. Maar dis die regte ding om te doen
As jy werklik eerlik is en die regte pad stap en die opsie om die geld vir jouself te hou uitoefen sal dit veroorsaak dat jy nooit werklik goed voel nie oor jouself en vrede het nie.
Hier is nog baie eerlike mense onder ons. Is dit is meesal die oneerlikes wat nie kan glo dat daar eerlike mense is …
Wonderlik!!!! n Man met n goeie hart, sy vrou en kinders kan trots wees op hom. Sy wortels is diep gegrawe, hy hou vas aan sy waardes.